# ZYRA PËR INFORMIM – OBJEKTIVAT PËR 2019

Zyra për Informim Publik (ZIP), edhe për vitin 2019, synon të mbajë komunikimin e rregullt me qytetarë, duke i informuar ata për punën e qeverisjes komunale, përmes komunikatave për media, ftesave për aktivitete publike, njoftimeve etj., të cilat do të publikohen në afatet ligjore dhe në mënyrë profesionale, në faqen zyrtare të Komunës si dhe në rrjetin social Facebook.

ZIP, gjithashtu do të vazhdojë me organizimin e konferencave për media, ku nga drejtorët komunalë do të prezantohet puna e ekzekutivit në vazhdimësi.

Zyra për Informim po ashtu do të ofrojë qasje në dokumente publike, sipas kërkesave të qytetarëve, shoqërisë civile, mediave dhe subjekteve politike.

Zyra për Informim do të bëjë publikimin në faqen zyrtare të të gjitha akteve komunale, sikurse janë vendimet, raportet, rregulloret, procesverbalet, njoftimet, konkurset, shpalljet, kontratat me operatorët dhe të tjera, për të qenë sa më transparent me publikun.

Po ashtu do të vazhdohet me transmetimin drejtpërdrejt në kanalin zyrtar të Kuvendit Komunal në “Youtube” të të gjitha seancave të Kuvendit Komunal të Gjilanit, ndërsa videot e plota do të publikohen në ueb faqe, për t`iu dhënë mundësi qytetarëve që t`i gjejnë incizimet sa herë që kanë nevojë.

Njëherësh, pas çdo mbledhje të Kuvendit Komunal, ZIP do të përgatit informatë për media nga seancat e Kuvendit, ku do t`i jepet hapësirë edhe debatit pozitë-opozitë, për të gjitha çështjet që trajtohen dhe miratohen, ose nuk miratohen nga vendimmarrësit.

Komunikimi i përditshëm me publikun me anë të komunikatave, konferencave për media të kryetarit të Komunës, drejtorëve komunalë dhe të tjera, sipas nevojës, sikurse edhe vazhdimi i transmetimit të drejtpërdrejt të seancave të Kuvendit Komunal, janë vetëm disa prej objektivave të Zyrës për Informim.

ZIP është e vetëdijshme se qeverisja e mirë nënkupton pjesëmarrje aktive qytetare dhe vendimmarrje transparente, prandaj kujdeset maksimalisht që të përmbushë këtë standard.